b'\n_START_ARTICLE_\nPostglosatoriai\n_START_PARAGRAPH_\nPostglosatoriai (lot. post - \xe2\x80\x9epo\xe2\x80\x9c + glosatoriai), komentatoriai, konsiliatoriai - ital\xc5\xb3 teis\xc4\x97s mokyklos 1250-1500 m. atstovai, Civilinio s\xc4\x85vado (Corpus iuris civilis, CIC) tekst\xc5\xb3 ai\xc5\xa1kintojai, glosatori\xc5\xb3 pasek\xc4\x97jai.\n_START_SECTION_\nIstorija\n_START_PARAGRAPH_\nPostglosatoriai, sek\xc4\x99 glosatoriaus Accursius p\xc4\x97domis, daugiau nebeu\xc5\xbera\xc5\xa1in\xc4\x97davo glos\xc5\xb3, bet u\xc5\xbera\xc5\xa1ydavo i\xc5\xa1samius \xc4\xafvairi\xc5\xb3 CIC \xc4\xafstatym\xc5\xb3 (leges) tekst\xc5\xb3 arba j\xc5\xb3 poskyri\xc5\xb3 (paragraf\xc5\xb3) paai\xc5\xa1kinimus. Tokie u\xc5\xbera\xc5\xa1yti ai\xc5\xa1kinimai, sek\xc4\x99 po \xc4\xafstatym\xc5\xb3 tekst\xc5\xb3, ta\xc4\x8diau neb\xc5\xabtinai pa\xc5\xbeod\xc5\xbeiui su aptariamu tekstu susij\xc4\x99 (kaip anks\xc4\x8diau pa\xc5\xbeodinio komentavimo glosatori\xc5\xb3 glosos) buvo prad\xc4\x97ti vadinti komentarais, o naujosios teis\xc4\x97tyros krypties atstovai - komentatoriais, taip pat postglosatoriais, kadangi tokia nauja teis\xc4\x97s mokykla susik\xc5\xabr\xc4\x97 po rom\xc4\x97n\xc5\xb3 teis\xc4\x97s ai\xc5\xa1kinimo pradinink\xc5\xb3 (glosatori\xc5\xb3), be to r\xc4\x97m\xc4\x97si j\xc5\xb3 darbais._NEWLINE_Komentatoriai \xc4\xafsitrauk\xc4\x97 \xc4\xaf teis\xc4\x97s praktin\xc4\x99 veikl\xc4\x85 labiau nei j\xc5\xb3 pirmtakai. Postglosatoriai sud\xc4\x97tingose bylose teikdavo teis\xc4\x97s ekspertizes, paai\xc5\xa1kinimus. Tokios teisin\xc4\x97s i\xc5\xa1vados da\xc5\xbenai buvo renkamos bei skelbiamos, vadintos konsilijomis (consilia), teisininkai komentatoriai - konsiliatoriais.\n_START_SECTION_\nAtstovai\n_START_PARAGRAPH_\nReik\xc5\xa1mingiausi komentatoriai buvo ital\xc5\xb3 teis\xc4\x97tyrininkai, kadangi mokykla susiformavo Italijos universitetuose._NEWLINE_Pirmieji komentatori\xc5\xb3 teis\xc4\x97s mokyklos atstovai - Petrus de Bellaperthica ir Jacobus de Ravanis (\xe2\x80\xa0 1296) - XIII a. pabaigoje veik\xc4\x97 Pietin\xc4\x97je Pranc\xc5\xabzijoje._NEWLINE_Nauj\xc4\x85 krypt\xc4\xaf Italijoje pagrind\xc4\x97 Cinus de Pistoia (apie 1270\xe2\x80\x931336); jo mokinys - Bartolus de Saxoferrato (1313\xe2\x80\x931357), su savo mokiniu Baldus de Ubaldis (1327\xe2\x80\x931400) laikomi ry\xc5\xa1kiausiais postglosatoriais._NEWLINE_B. Saxoferrato ir B. Ubaldis kaip teis\xc4\x97s autoritet\xc5\xb3 darbai teismo praktikoje tur\xc4\x97jo kone \xc4\xafstatymo gali\xc4\x85. XV a. komentatoriai - Paulus de Castro (\xe2\x80\xa01441), Iason de Mayno (1435\xe2\x80\x931519); Iason de Mayno, mok\xc4\x99s Andreas Alciatus (1492\xe2\x80\x931550), Naujosios humanistin\xc4\x97s teis\xc4\x97tyros (mos gallicus, gali\xc5\xa1kojo metodo, plitusio Pranc\xc5\xabzijoje) pradinink\xc4\x85; kiti po I. Mayno veik\xc4\x99 komentaroriai. XVI-XVII a. itali\xc5\xa1kojo metodo (mos italicus) \xc5\xa1alininkai nebelaikomi postglosatori\xc5\xb3 mokyklos atstovais.'